«Bir makon, bir yoʻl» forumi boshlandi

13.05.2017
Pekin shahrida xalqaro hamkorlik boʻyicha «Bir makon, bir yoʻl» forumi boshlandi.
Anjumanning rasmiy ochilish marosimida O‘zbekiston Respublikasi Prezidenti Shavkat Mirziyoyev ishtirok etdi.     


Asosiy tashabbuskori Xitoy boʻlgan ushbu loyiha ikki va koʻp tomonlama aloqalar mexanizmlarini yanada mustahkamlagan holda, xalqaro hamkorlik va taraqqiyotning yangi modellarini shakllantirish va ilgari surishni nazarda tutadi. 


Bu loyihada O‘zbekistonning ishtiroki muhim ahamiyat kasb etadi. Buyuk ipak yoʻlining markazida joylashgan yurtimiz davlatlararo savdo-iqtisodiy va madaniy aloqalarni mustahkamlashda katta oʻrin tutgan. 


Buyuk ipak yoʻli boʻylab rivojlanish tendensiyalarini davom ettirish, iqtisodiy hamkorlikning yangi mexanizmlarini ishlab chiqish, jalb etilgan davlatlarning iqtisodiy taraqqiyoti, turli sivilizatsiyalar oʻrtasidagi aloqalarni mustahkamlash, tinchlik va barqaror rivojlanishga koʻmaklashish mazkur forumning asosiy maqsadidir. 


Bugungi kunda mamlakatimiz barcha davlatlar bilan oʻzaro manfaatli aloqalarga alohida e’tibor qaratmoqda. “Bir makon, bir yoʻl” loyihasi doirasidagi hamkorlik bu borada muhim ahamiyat kasb etadi.  


Prezidentimiz Shavkat Mirziyoyev tashabbusi bilan sanoat tarmoqlarini modernizatsiya va diversifikatsiya qilish, kichik biznes va xususiy tadbirkorlikni rivojlantirish, eksportni qoʻllab-quvvatlash borasida amalga oshirilayotgan izchil islohotlar samarasida mamlakatimizda ishlab chiqarilayotgan mahsulotlarning raqobatbardoshligi oshib, tashqi bozorda xaridorgirligi yuksalmoqda. Buyuk ipak yoʻli yoʻnalishidagi mamlakatlar oʻrtasida savdo-iqtisodiy hamkorlikni yanada rivojlantirish maqsadida tashkil etilgan “Bir makon, bir yoʻl” loyihasi O‘zbekistonning ham iqtisodiy imkoniyatlarini rivojlantirish va namoyish etishda muhim ahamiyatga ega boʻladi. 


Forumda 30 ga yaqin mamlakatdan davlat va hukumat rahbarlari, 130 ga yaqin mamlakat vakillari ishtirok etmoqda. Anjumanda BMT Bosh kotibi, Jahon banki prezidenti va boshqa xalqaro tashkilotlar vakillari ham qatnashmoqda. 


Forumni Xitoy Xalq Respublikasi Raisi Si Szinpin ochdi. Xitoy rahbari forumda ishtirok etayotgan barcha davlat rahbarlariga minnatdorlik bildirib, mazkur loyihaning ahamiyati, maqsad va vazifalar haqida soʻzladi.       


«Bir makon, bir yoʻl» har bir davlatning oʻz imkoniyatlaridan toʻla foydalanish, iqtisodiy jihatdan bir-birini toʻldirish, savdo va investitsiyalarni ragʻbatlantirish, oʻzaro hamkorlik aloqalarini yanada rivojlantirish uchun keng yoʻl ochadi.